Predkladacia správa 

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie. Cieľom stratégie je zvýšiť informovanosť v krajinách EÚ o Slovensku ako o budúcom členovi Únie politicky, ekonomicky a spoločensky pripravenom na členstvo a snaha efektívne reagovať na obavy a pochybnosti súvisiace so vstupom SR do EÚ. Jedným z dôvodov realizácie komunikačnej stratégie bol a je nepriaznivý postoj obyvateľov členských štátov EÚ voči rozširovaniu EÚ všeobecne a zvlášť voči prijatiu Slovenskej republiky do EÚ.

Predložený materiál prezentuje vyhodnotenie plnenia programu externej integračnej komunikačnej stratégie v 2. polroku 2002.  

Východiskom pre realizáciu externej integračnej komunikačnej stratégie (EIKS) v 2. polroku 2002 bolo uznesenie vlády SR č. 1039 z 18. 9. 2002, ktorým vláda SR schválila zmenu koncepcie EIKS. Zmena koncepcie spočíva v tom, že MZV SR ustúpilo od zámeru realizovať komunikačnú stratégiu prostredníctvom projektov ZÚ a namiesto toho navrhlo, aby prezentáciu Slovenska ako budúceho člena EÚ realizovala profesionálna agentúra, ktorá vzíde z transparentného procesu verejnej súťaže. 

Ťažisko EIKS sa v 2. polroku presunulo najmä do práce so zahraničnými novinármi, zabezpečenia účasti SR na spoločných prezentáciách kandidátskych krajín a obsahovej prípravy podkladov na začatie verejného obstarávania. 

Dokončenie realizácie projektov externej integračnej komunikačnej stratégie zastupiteľských úradov v 2. polroku 2002 potvrdilo skúsenosti, nadobudnuté počas 1. polroka 2002, najmä tú skutočnosť, že organizačná náročnosť projektov prevyšuje kapacitné možnosti ZÚ  a často aj ústredia. Preto vláda SR prijala rozhodnutie zveriť prezentáciu krajiny do rúk profesionálnej agentúre, ktorej výber prebehne v nasledujúcich týždňoch. V každom prípade však ide o riešenie ad hoc, ktoré len čiastočne rieši problémy, na ktoré pri realizácii EIKS MZV SR narazilo.	 
	
Implementácia komunikačnej stratégie trpí absenciou základného systematického a dlhodobého budovania imidžu krajiny a nedostatočnou štátnou prezentáciou od jej vzniku v r. 1993, na výsledky ktorých EIKS vlastne mala nadviazať. Tieto skutočnosti poukazujú na to, že doteraz SR dlhodobo podceňovala silu imidžu krajiny na investície, export, príjmy z cestovného ruchu a vôbec na vplyv a postavenie krajiny v globálnom svete. Rozhodnutie vlády SR z r. 2001 vyčleniť finančné prostriedky na externú integračnú komunikačnú stratégiu v ČK EÚ možno jednoznačne hodnotiť ako krok správnym smerom. 

Predložený materiál nemá finančný, ekonomický, environmentálny vplyv ani vplyv na zamestnanosť.